RO Jurnalul Oficial al Uniunii Europene L 121/30

REGULAMENTUL (UE) 2018/686 AL COMISIEI

din 4 mai 2018

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru clorpirifos, clorpirifos-metil și triclopir din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR-urile) pentru clorpirifos și clorpirifos-metil au fost stabilite în anexa II și în partea B din anexa III la Regulamentul (CE) nr. 396/2005. Pentru triclopir, LMR-urile au fost stabilite în partea A din anexa III la regulamentul respectiv.

(2) Pentru clorpirifos, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Autoritatea a identificat un risc pentru consumatori în ceea ce privește LMR pentru strugurii de vin. Prin urmare, este necesară reducerea LMR respective. Autoritatea a recomandat reducerea LMR-urilor pentru gutui, moșmoane, caise, cireșe, dovleci, porumb dulce, broccoli, varză de Bruxelles, kale, gulii, lăptuci și plante pentru salate, spanac, leguminoase, sparanghel, anghinare, leguminoase, semințe de mac, semințe de floarea soarelui, semințe de rapiță, semințe de muștar, semințe de camelină, măsline pentru ulei, boabe de hrișcă, boabe de mei, boabe de cafea și de păsări de curte (mușchi, grăsime și ficat). Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru migdale, alune, nuci Pecan, nuci, mere, pere, struguri de masă, sfeclă, ridichi, usturoi, ceapă eșalotă, ceapă verde și ceapă de tuns, tomate, ardei dulci/gogoșari, pătlăgele vinete, varză chinezească/petsai, salata mielului/fetică, salată verde, scarolă/cicoare cu frunze întregi, rucolă, fasole (păstăi), fasole (boabe), mazăre (păstăi), mazăre (boabe), sparanghel, anghinare, fasole, mazăre, lupin/boabe de lupin, semințe de mac, semințe de floarea soarelui, semințe de rapiță, boabe de soia, semințe de muștar, semințe de bumbac, semințe de camelină, măsline pentru ulei, boabe de hrișcă și alte pseudocereale, mei comun, ceai, mirodenii (semințe, fructe, rădăcini și rizomi), porcine (mușchi și țesut gras), bovine (mușchi și țesut gras), ovine (mușchi și țesut gras), caprine (mușchi și țesut gras), păsări de curte (mușchi și țesut gras) și lapte (de bovine, de ovine și de caprine), anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(3) Pentru clorpirifos-metil, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Pentru cereale, autoritatea a propus modificarea definiției reziduului astfel: sumă de clorpirifos-metil și desmetil clorpirifos-metil. Autoritatea a recomandat reducerea LMR-urilor pentru căpșuni, coacăze (negre, roșii și albe), kiwi, cartofi, porumb, secară, sorg, grâu, porcine (ficat și rinichi), bovine (ficat și rinichi), ovine (ficat și rinichi), caprine (ficat și rinichi) și păsări de curte (mușchi, grăsime, ficat și rinichi). Pentru alte produse, autoritatea a recomandat creșterea sau menținerea LMR-urilor existente. Ea a concluzionat că, în ceea ce privește LMR-urile pentru condimente (semințe, rădăcini și rizomi), orz, ovăz, orez, porcine (carne, grăsime, ficat și rinichi), bovine (carne, grăsime, ficat și rinichi), ovine (carne, grăsime, ficat și rinichi), caprine (carne, grăsime, ficat și rinichi), păsări de curte (carne, grăsime, ficat și rinichi), lapte (de bovine, de ovine și de caprine) și ouă de păsări, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. Datele de monitorizare arată că apar reziduuri pe leguminoase, oleaginoase și cereale netratate la un nivel mai mare decât noua limită de determinare (LOD) identificată de autoritate, dar mai mic decât LOD existentă. Astfel de reziduuri rezultă din contaminarea încrucișată cu culturi tratate în mod legal cu clorpirifos-metil. Dat fiind că evaluarea demonstrează că nu există riscuri inacceptabile pentru consumatori și animale la LOD existentă, LMR-urile pentru aceste culturi ar trebui să fie temporar stabilite la nivelul LOD existente. Aceste LMR-uri vor fi revizuite; revizuirea va ține seama de informațiile disponibile în următorii patru ani de la data publicării prezentului regulament.

(4) Pentru triclopir, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a recomandat reducerea LMR-urilor pentru mere, pere, caise, piersici, boabe de orez, porcine (mușchi, grăsime, ficat și rinichi), rinichi de bovine, rinichi de ovine, rinichi de caprine și lapte (de bovine, de ovine și de caprine). Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru grepfruturi, portocale, lămâi, mandarine, mere, pere, caise, piersici și orez, anumite informații nu erau fost disponibile și era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(5) În ceea ce privește produsele pentru care nu este autorizată utilizarea produsului de protecție a plantelor vizat și pentru care nu există toleranțe la importuri sau limite maxime aplicabile reziduurilor conform Codex Alimentarius (CXL-uri), LMR-urile ar trebui stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(6) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de determinare. În privința mai multor substanțe, laboratoarele menționate au concluzionat că, pentru anumite produse de bază, dezvoltarea tehnică necesită stabilirea unor limite specifice de determinare.

(7) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(8) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(9) Prin urmare, Regulamentul (CE) nr. 396/2005 ar trebui modificat în consecință.

(10) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor. Întrucât nu poate fi exclus un risc pentru consumatori la nivelul actual al LMR, pentru strugurii de vin ar trebui să se aplice valoarea de 0,01 mg/kg pentru clorpirifos de la data aplicării prezentului regulament.

(11) Înainte ca LMR-urile modificate să devină aplicabile, ar trebui acordată o perioadă de timp rezonabilă pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanțele active clorpirifos-metil și triclopir din și de pe toate produsele, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse înainte de 5 decembrie 2018.

În ceea ce privește substanța activă clorpirifos din și de pe toate produsele cu excepția strugurilor de vin, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse înainte de 5 decembrie 2018.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 5 decembrie 2018.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 4 mai 2018. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels for chlorpyrifos according to Article 12 of Regulation (EC) No 396/2005 [Reexaminarea limitelor maxime de reziduuri existente pentru clorpirifos în conformitate cu articolul 12 din Regulamentul (CE) nr. 396/2005]. EFSA Journal 2017;15(3):4733.

(3) Autoritatea Europeană pentru Siguranța Alimentară; Review of the existing maximum residue levels for chlorpyrifos-methyl according to Article 12 of Regulation (EC) No 396/2005 [Reexaminarea limitelor maxime de reziduuri existente pentru clorpirifos-metil în conformitate cu articolul 12 din Regulamentul (CE) nr. 396/2005]. EFSA Journal 2017;15(3):4734.

(4) Autoritatea Europeană pentru Siguranța Alimentară; Review of the existing maximum residue levels for triclopyr according to Article 12 of Regulation (EC) No 396/2005 [Reexaminarea limitelor maxime de reziduuri existente pentru triclopir în conformitate cu articolul 12 din Regulamentul (CE) nr. 396/2005]. EFSA Journal 2017;15(3):4735.